Happy B-day Breyten Breytenbach | Goed Wat Vir My Mooi
Posted by: schabbers | September 16, 2009
Happy B-day Breyten Breytenbach
Van Breyten Breytenbach het ek eers in my eerste jaar in Literatuurstudie op die PUK gehoor. By prof. T.T. Cloete.
In daardie tyd was hy nog in die tronk en die bundel “Voetskrif” het toe net verskyn. Sy tronkgedigte. En ek onthou prof TT het ons een of ander opdrag gegee oor die leitmotif in die bundel. Ek was absoluut gefassineer deur die gedigte! En ek kan nog goed onthou dat ek vir die werkstuk 110% gekry het – volpunte en “…’n ietsie ekstra vir ‘n taak goed uitgevoer…” (geskryf in die pragtige handskrif van my ou geliefde proffie).
Ek het al baie Breyten gedigte gelees, maar hierdie een bly vir my die heel mooiste.
DIE HAND VOL VERE
dis nog blouerig
ek maak sjuut en saggies die agterplaas-hek oop
ou Wagter knorblaf
maar stert-herken my dan
Fritz Kreisler sal soet op sy viool speel
ma weet mos
sulke Weense walse
en verbaas begin die vensters luister
mense wat ek nie ken nie
of net nog van baie ver
leun uit met nagrokke vol glimlagte en elmboë
mense op wie se skote ek gepee het kleintyd
binne staan ma se hart stil
(en waar is die bril?)
pa skrik wakker verdwaas so deur die wind
maar mammie is reeds buite
met ‘n kamerjas en rooi wange
en daar staan ek lewensgroot
op die lawn naby die sementdammetjie
waar die nuwe buitekamers aangebou is
effens verweer deur die verre reis
‘n keil op
‘n deftige pak
angelier in die baadjie
nuwe Italiaanse skoene vir die okkasie
my hande vol presente
‘n liedjie vir my ma ‘n bietjie trots vir my pa
maar mammie weet mos dis ek
en agter my my karavaan
soos dit ‘n reisiger van oorsee betaam
my vrou en kinders strikgedas
elkeen met drie Bolandwoorde in die mond
‘n skuldeiser of twee
net duskant die wingerd groei ‘n mak roos
mensig maar die lug is knypskoon
daar kom kyk pa ook wat skort
so op sy nugter maag
die berge het grys geword
en die akkerbome dik
ek het gedog ek sal sommerso daar wees
soos ‘n Kleurlingkoor met Kersoggend
ek het gedog hoe ons dan sal huil
en tee drink
blinde Wagter kon glo nie wag nie
en is glo-glo dood …
Fritz Kreisler hou dalk nie van so ‘n verre reis …
maar as hy nie kan kom nie
dan huur ek vir Paganini …
slaap gerus met die een oor oop:
anders as ou Dog
waar ek ‘n veertjie plant
kom ‘n kêk-kôk hoender op!
Die meeste van sy bundels se voorblaaie word deur homself geillustreer.
Breyten se nuwe digbundel wat vandag vrygestel word.
Gelukkige Pampoendag vir jou – Windfoël/Maer man in die groen trui
Dankie vir ure se lees- (en kykgenot)!
De Kat se mooi voorblaaie »
Die gedig laat my so ‘n bietjie dink aan die nag wat ek en my ma en babasussie deurnag gery het met ons ou bakkie om Oupa en Ouma vroegoggend te verras. Die son het net die Kalahari-horison begin verkleur en doringbome en vaalbosse begin afets, toe ons die laaste hek oopmaak en die werf inry. Daar was die gloed van ‘n kers agter die gordyn in die kamer. Hulle was besig met stiltetyd en die reuk van koffie gemaak in ‘n koffiesakkie het uit die kombuis gekom. Maar “mammie is reeds buite met ‘n kamerjas en rooi wange”.
By: Nelba on September 16, 2009
at 12:18 nm
kyk die video wat ek gekry het: http://www.youtube.com/watch?v=OfLPoEsDUSY
By: Liezel on September 16, 2009
at 2:06 nm
Hallo, dankie vir die inloer by my!
By: leonvonmoltke on Oktober 5, 2010
at 11:28 vm